
Az elfeledett felső szarmata „Zalai Márga” képződményeinek mikrofauna vizsgálata

   A szarmata/pannóniai határon (11,6 millió év) következett be a Középső-Paratethys élővilágában a legnagyobb fordulat, melyet a földrajzi elszigetelődés kiváltotta tengeri-tavi környezetváltozás okozott. Kutatásom célja ennek az eseménynek a detektálása volt a mikrofauna segítségével.
   A Pannon-medence területén kevés olyan rétegsort ismerünk, ahol a szarmata-pannóniai határ üledékhiány nélkül megtalálható. Magyarországon a feltételezhetően folyamatos rétegsorokban a határ környékét az úgynevezett „Zalai Márga” jelzi. A Zalai Márgát harántoló fúrások (Szombathely Szh-2, Tengelic T-2, Nagykozár Nk-2, Lajoskomárom Lk-1, PAET-35, ZM-1, ZM-2) mikrofaunáját vizsgáltam vékonycsiszolatok és iszapolási maradékból kiválogatott izolált példányok alapján.
   A foraminiferák alapján egy Porosononion granosum nagy gyakoriságával jellemzett, egy Trochamminás és egy Miliamminás agglutinált együttest különítettem el a Zalai Márgában. Továbbá megkülönböztethető egy Amplocyprises-Herpetocyprellás kagylósrák asszociáció is. Az egymást követő mikrofauna együttesek alapján a szarmata végén a Paratethys végleges izolációja és az éghajlat csapadékosabbá válása létrehozott egy hosszan fennállló stresszkörnyezetet, amely változásokat okozott a tengervíz alkalinitásában és sótartalmában, illetve dizoxikussá is válhattak időnként a nyíltvízi környezetek. Ezzel magyarázható a Zalai Márgán belüli fajszegénység, hiszen kevés faj tudott adaptálódni a szélsőséges környezeti viszonyokhoz.
   A Zalai Márga Porosononion granosumos asszociációval jellemzett rétegei szarmata korúak, míg az agglutinált Milliamminák és Trochamminák pannóniai korú üledékekből kerültek elő.



